**Vyjadrenie predsedníctva Študentskej rady vysokých škôl k uzneseniu Rady vysokých škôl**

Dňa 1.12.2015 na riadnom zasadnutí Rady vysokých škôl plénum jednohlasne schválilo uznesenie, podľa ktorého sa Rada vysokých škôl, ako jedna z troch reprezentácií vysokých škôl (zákon č.131/2002, § 107) odmieta vyjadriť k návrhu metodiky rozpisu financií pre verejné vysoké školy, (viď. Príloha, uznesenie č.3)

Stanovisko predsedníctva Študentskej rady vysokých škôl

Ako predsedníctvo ŠRVŠ sa plne stotožňujeme s uznesením Rady vysokých škôl. Reprezentácie vysokých škôl každoročne vynaložia množstvo energie a času na precízne pripomienkovanie metodiky, no ich pripomienky sú dlhodobo nerešpektované zo strany Ministerstva, dokonca ignorované, bez akéhokoľvek vysvetlenia.

Tento krok považujeme za prostriedok k dosiahnutiu rešpektovaného postavenia, ktoré nám ako najvyšším orgánom reprezentácie VŠ na SR prislúcha. Našim spoločným hlavným cieľom je praktická realizácia prísľubov ministerstva a konkrétne riešenia problémov vo financovaní vysokého školstva, ktoré reflektujú posledné diskusie a prezentované požiadavky reprezentácie VŠ a celkové navýšenie podielu výdavkov na VVŠ z HDP SR minimálne na úroveň priemeru krajín V4.

Je mimoriadne dôležité, aby reprezentácie vysokých škôl spoločne poukázali na problémy, na ktorých sa zhodnú, a uvedené dôvody sú práve takými. Preto dúfame, že sa aj Slovenská rektorská konferencia pripojí k iniciatíve RVŠ a predsedníctva ŠRVŠ, ktorá má byť jasným signálom nespokojnosti. (SRK sa koná 3.12.2015, budú prítomní aj predstavitelia RVŠ a ŠRVŠ)